b"\n_START_ARTICLE_\nElizabeth Cellier\n_START_PARAGRAPH_\nElizabeth Cellier (Ogs\xc3\xa5 kjent som Mrs. Cellier og The Popish Midwife (Den papistiske jordmor) var en engelsk, katolsk jordmor som virket i London. Hun var s\xc3\xa6rlig aktiv i \xc3\xa5rene 1668-1688. I 1679 ble hun tiltalt for \xc3\xa5 konspirere mot den fremtidige kongen Jakob II, men hun ble frifunnet. Hun skrev senere flere pamfletter, og gjorde fors\xc3\xb8k p\xc3\xa5 \xc3\xa5 forbedre jordmorfaget.\n_START_SECTION_\nLiv og virke\n_START_PARAGRAPH_\nLite er kjent om henne f\xc3\xb8r hun giftet seg med franskmannen Peter Cellier og konverterte fra den engelske kirke til katolisismen. I 1678 var mange katolikker fengslet som en f\xc3\xb8lge av Titus Oates' falske anklager. Elizabeth Cellier bes\xc3\xb8kte mange av disse fangene, og som en f\xc3\xb8lge av sin profesjon kom hun ogs\xc3\xa5 i kontakt med mange h\xc3\xb8ytst\xc3\xa5ende katolske kvinner, og fungerte som et bindeledd mellom disse og de fengslede katolikkene. _NEWLINE_Gjennom en av disse kvinnene kom hun i kontakt med bedrageren Thomas Dangerfield, og da hun ble klar over hvem han var, nektet hun \xc3\xa5 hjelpe ham. Som hevn for dette plantet han et falskt brev som beskrev planer om et komplott mot kongen og flere andre adlige. S\xc3\xa5 angav han Cellier til myndighetene. Hun ble arrestert og tiltalt for for\xc3\xa6deri, men ble frifunnet og Dangerfield ble i stedet arrestert._NEWLINE_Etter rettssaken gav hun ut Malice Defeated som ble den f\xc3\xb8rste av en rekke pamfletter fra henne. Som f\xc3\xb8lge av skriveriene hennes ble hun igjen straffeforfulgt, og d\xc3\xb8mt til \xc3\xa5 st\xc3\xa5 tre ganger i gapestokken samt betale en bot p\xc3\xa5 tusen pund._NEWLINE_Senere planla hun organisering av jordm\xc3\xb8dre og et barnehjem for foreldrel\xc3\xb8se nyf\xc3\xb8dte._NEWLINE_Hun er gravlagt i Great Missenden Church i Buckinghamshire."